Document ID: /roh_data/filtered/fineweb-2-filterrobots_roh.jsonl.gz/19623

Il territori da skis da Minschuns ha enfin ussa ina fitg nauscha stagiun. I n'ha nagina naiv ed era il pitschen lai per far naiv artifiziala è vid. Uschia na datti insumma nagina pussaivladad dad ir cun skis. Be il restorant sin l'Alp da Munt è stà avert tranter Nadal e Bumaun.
Tour de ski salva in pau la stagiun
Uschia ha l'incumbensa da producir la naiv atrifiziala e far las loipas per las cursas da passlung dal Tour de ski a Tschierv salvà in pau la stagiun. Grazia a questa incumbensa han almain 4 persunas gì lavur cun la producziun dals radund 70'000 meters cubics naiv e cun la preparaziun da la pista.
Speranza sin votaziun dals 12 favrer
Ils responsabels da Minschuns na pon ussa dentant far nagut auter che spetgar sin naiv giu da tschiel e sin la votaziun da referendum dals 12 da favrer. Lura decida la populaziun da la Val Müstair anc ina giada a l'urna davart il project da construir in resort da vacanzas a Tschierv, e da construir ina pendiculara si Minschuns. Quest project cumpigliass era in sistem per ennaiver almain la pista da Minschuns enfin a Tschierv.
RR actualitad 17:00